Heger, Eduard, podpredseda vlády a minister financií SR (2020-12-04):
Ďakujem veľmi pekne, pán predsedajúci. Kolegyne, kolegovia, dovolím si vystúpiť po pánovi Lehotskom, ktorý teda, keď si pozerám, kto tu vlastne vystúpil, tak vniesol opäť pravdu do celej tejto diskusie o rozpočte, a chcel som reagovať aj na viacerých pánov, ktorí vlastne vystúpili už v písomnej rozprave, ale vidím, že tu nie sú, ani pán Kamenický, ani pán Petrák. Takže skúsim sa vyjadriť k tomu, čo tu odznelo, a odrazím sa teda aj od toho, čo hovoril pán Lehotský o tom, ako lajdácky boli pripravené aj ten minuloročný rozpočet, aj tohtoročný rozpočet. A prevediem vás číslami, ktoré sú z ministerstva financií, pretože my ľuďom hovoríme pravdu, a odkryjem teda veľmi rád tieto čísla, pretože ľudia si zaslúžia počuť pravdu. My hovoríme o transparentnosti, preto tie čísla aj zverejňujeme, a preto je dobré, aby zazneli aj tu v Národnej rade, lebo vidím, že, a chápem to, že poslanci, ktorí sa nevenujú verejným financiám, tak nemusia vedieť úplne rozumieť všetkým číslam, ktoré spomínajú, a môže sa stať, že ich interpretujú aj nesprávnym spôsobom, čo sa stalo aj dnes, aj minule pri diskusii v stredu o rozpočte, čiže tam len odporúčam si to možno lepšie naštudovať a potom ich používať v správnej interpretácii. Poďme sa však pozrieť teda na rozpočet najprv v roku 2020, pretože aj o tom tu bola diskusia, a ak dovolíte, prevediem vás teda takým príbehom rozpočtu a deficitu 2020. Prvé, čo treba povedať, je, že schválený schodok rozpočtu na rok 2020 takto pred rokom v tejto sále bol tzv. necelým pol percentom HDP deficitu. Dovolím si na úvod podotknúť jednu dôležitú informáciu, lebo sa s ňou veľa operuje a hovorí sa o tom, ako mali byť, aj, myslím, že kolega Tomáš to spomenul, že sa malo vyčleniť na 13. dôchodky. Tak dovolím si povedať, že rozpočet je ten, ktorý hovorí o tom, čo sa malo a čo sa nemalo vyčleniť, a ak si otvoríte rozpočet na rok 2020 schválený touto Národnou radou na tomto mieste v roku 2019, tak prosím, skúste pohľadať 13. dôchodky a skúste si pozrieť, aká je tam suma. Nechávam to ako domácu úlohu aj pre pána Tomáša, aby teda potom mohol tu v pléne hovoriť objektívne dáta o tom, že koľko peňazí sa malo vyčleniť na 13. dôchodky. Mohol by som tu spomenúť vetu pána Roberta Fica, ktorý ešte teda spolustraník aj pána Erika Tomáša, vlastne spomenul po voľbách, že jediný dôvod, prečo tento zákon dali tesne pred voľbami do parlamentu, bolo to, aby si zachránili svoje padajúce preferencie a uhrali ako-taký volebný výsledok. Nehovoriac o tom, že sľubovali svojim voličom od roku 2010 13. dôchodky, vládli v tých naj... hospodársky, ekonomicky, historicky najlepších rokoch, aké Slovensko malo, mali prebytky nad prognózy, veľké prebytky v príjmoch rozpočtu, a napriek tomu ani raz svojim voličom tieto 13. dôchodky nedali. Toľko k plneniu volebných sľubov. Poďme teda ďalej. Deficit bol plánovaný teda na pol percente. Dane štátneho rozpočtu boli nadhodnotené o 180 mil. eur. Boli nadhodnotené v oblasti e-kasy a v oblasti nanomarkerov. Dobre vieme, že nanomarkery, ktoré vtedy schválila Národná rada ešte za ich koalície, tak bol opäť taký ten Potemkin, ktorý sa nikdy nezrealizoval a vždycky sa k tomu pripisovali nejaké príjmy, ale nikdy sa nenaplnili. Ani v roku 2019 a dostanem sa aj k roku, do roku 2020. V roku 2019 mali priniesť 90 mil., v roku 2020 180 miliónov. Nepriniesli, lebo to bolo len číselko na to, aby sme sa, aby sa vláda mohla dostať na 0,49 % HDP. Opäť ďalší riadok v rozpočte, s ktorým sa bývalá vláda vedela hrať a mohla hrať a ktorákoľvek by sa mohla, keby chcela, bolo tzv. podhodnotenie výdavkov samospráv. Pri rozpočte na rok 2020 sa tak udialo vo výške 188 mil. eur. Čiže opäť na to, aby sa dalo napísať na konci v rozpočte 0,49 %. Výdavky Sociálnej poisťovne, podhodnotené. Dobre vieme, správny fond, ale aj výdavky poistenia, kritizovali sme to takto pred rokom, naplnilo sa to, takže to bolo ďalších -243 mil. eur. Pozorne počúvajte, prosím, tie položky. Čiže začali sme na deficite 480 mil. eur, ale máme tu 180, 188, 243, to sú neni malé čísla. To nehovorím o tisícoch, to hovorím o miliónoch. Aby, a toto sú veci, ktoré sme my museli v tom rozpočte priznať, lebo my chceme ľuďom hovoriť pravdu, čiže sme museli uviesť korektné čísla a takto zrazu z polpercentného deficitu začal rásť deficit. To ešte nehovorím o korone. Čiže to sme len o tom, aby sme dali rozpočet do pravého svetla, do skutočných dát. Environmentálny fond. Poukazovali sme na to pravidelne každý rok, že aj tu sa jedná o nadhodnotenie príjmov z predaja emisií, takzvané obchodovanie s emisnými kvótami. Opäť je to údaj, ktorý neprechádza ani daňovým výborom, takže tu sa môže napísať nejaké číslo, aby vyšlo dobré číselko deficitu. Museli sme to korigovať. Výška – 141 mil. eur. Takže keď tu počúvate pánov z opozície, ako rozprávajú, ako sme si my ponavyšovali dlh a tak ďalej, tak už viete, prečo neboli schopní plniť vlastné ciele, keď 5-krát nesplnili svoje vlastné ciele, pretože tie ciele boli, to bol Potemkin. Nakreslili niečo práve takýmito trikmi, ale potom ich nesplnili, lebo si počas roka svoje výdavky zvyšovali a minuli to na iné veci. Takže ďalej, agentúra pre núdzové zásoby ropy, tam tiež sme museli korigovať to číslo o 40 mil., 41 miliónov. Príjmy štátneho rozpočtu z dividend SPP, aj tam sme museli to číslo korigovať na správnu hodnotu, a preto sa deficit zvýšil o ďalších 130 mil. eur. Potom tu máme ďalšie položky, nadhodnotené príjmy štátneho rozpočtu, tzv. kapitálové príjmy z predaja majetku. Vy si môžte povedať pri rozpočte, že, a predáme takýto majetok na budúci rok. Napíšete si nejaký majetok, ktorý teda sa rozhodnete, že ho idete predať v nejakej sume. Na tento rok si napísala predchádzajúca vláda, že predá majetok v sume 29 mil., hoci vedela, že ho nepredá, ale pre ten deficit papier znesie všetko. Tak si to tam napíšeme A potom vlastne takto sa z nulového vyrovnaného rozpočtu, z deficitu vlastne stal 1,3 mld. takýmto spôsobom, že napíšeme si aj predaj majetku, nepredáme, však sme ho ani nikdy predať nechceli, ale sme to napísali, aby sme mohli napísať, že sme napísali vyrovnaný rozpočet, a nakoniec teda je z toho 1,3 mld., ale toto bol, mal byť polpercentný. Nevieme povedať, aký by v skutočnosti bol, lebo prišla aj pandémia, čiže, ale s istotou vieme povedať, čo sme my museli dofinancovať a doplniť do toho deficitu, a tie položky ešte budem prechádzať ďalej. Ďalej sú to ďalšie výdavky štátneho rozpočtu a toto je v sume 820 mil. eur. Dobre počujete, dámy a páni, 820 mil. eur. Je to dofinancovanie rezortu ministerstva obrany vo výške 185 mil. eur. Áno, sú to tie spomínané stíhačky, ktoré tu zazneli niekoľkokrát, ktoré, žiaľ, Slovensko muselo zaplatiť, pretože zmluvy boli podpísané predchádzajúcou vládou. Vytýkali sme to vtedy, ja o tom veľmi kriticky hovorím aj teraz. Áno, Slovensko stíhačky nepotrebovalo, ale rozhodlo sa ich kúpiť a my sme museli kvôli tomu tento rok 185 mil. eur zaplatiť. Ďalej dofinancovanie rezortu, najmä informačné technológie a bežná prevádzka ministerstva vnútra, čiže zmluvy, ktoré boli popodpisované do nástupu novej vlády, mnohé aj v tomto roku. Ešte začiatkom roku stará vláda popodpisovala mnohé zmluvy na IT technológie vo výške 200 mil. eur. Počujete dobre, 200 mil. eur sme museli dofinancovať v deficite. Ďalej to bolo dofinancovanie, napríklad transfer pre NDS-ku, 300 mil. eur zo štátneho rozpočtu, pretože pán Érsek sa rozhodol, že bude stavať aj za štátne peniaze, nevedel využiť eurofondy, boli zle urobené a tak ďalej a tak ďalej. Korekcie, to ani nebudem hovoriť, to sú ďalšie stovky miliónov eur, ktoré, na ktoré bude doplácať ešte nielen táto, ale asi aj budúca vláda, ktoré sa musia proste dofinancovať, lebo boli zle urobené projekty. Taktiež prevádzka ŽSR, ďalších 30 mil. eur. Oprava ciest pre Slovenskú správu ciest v súvislosti s výstavbou Jaguar Land Rover, 16,6 mil. eur, a rezerva na vysporiadanie korekcií, ako som spomenul, ďalších 51 mil. eur. Taktiež sme museli dofinancovať korekcie samotné, ktoré vznikli kvôli pochybeniu starej vlády, prirodzene, lebo ešte neboli žiadne korekcie, lebo nesieme len projekty, ktoré pouzatvárala stará vláda, a to bolo vo výške 244 mil. eur. Takže počúvate, ako tu stovky miliónov eur prebiehajú, jako tu nabiehajú, aby sme zreálnili rozpočet, zreálnili! To je to, čo hovoril pán Lehotský, že ten rozpočet bol urobený lajdácky. Áno, toto je zreálnenie rozpočtu takýmito položkami. A tým pádom sme sa dostali, ešte posledná vec, rizikové záruky, už som tu rozprával, som predstavoval v stredu aj rozpočet Eximbanky. Do rozpočtu sme museli vložiť 173 mil. eur ako rizikovú záruku, ktorá tiež zvyšuje deficit, pretože predchádzajúca vláda a predchádzajúce vedenie, nie to, čo je tam teraz, ale predchádzajúce vedenie v Eximbanke podalo pomocnú ruku Kube, ktorá aj kvôli pandémii sa nachádza ešte v horšej situácii, ako bola predtým. Je to krajina na rizikovom profile od 1 do 7 so sedmičkou. Vláda sa rozhodla im pomôcť solidárne, historicky najviac peňazí v najkratšom čase investovala do pomoci. Dala im najprv úver, potom im dala záruku, pardon, opačne, najprv záruku, potom úver, dokopy vo výške 170 mil. eur alebo 173. Toto sa prenieslo do rozpočtu. Toto všetko je dve celé, necelé 2,3 mld. eur plus tej pol miliardy eur, ktoré boli pôvodne plánované. Takže bol plánovaný deficit na úrovni pol percenta HDP a všetky tieto triky, ktoré tu boli napočítané, vo výške 2,5 % HDP. Čiže tohtoročný deficit, keby neprišla táto vláda, keby neprišla pandémia, by nebol polpercentný, ale bol by trojpercentný, šesťnásobne väčší! Nech sa páči, to sú tie čísla priamo z ministerstva financií. Potom tu máme ďalšie opatrenia alebo teda ešte ďalšie veci, ktoré teda súviseli už s týmto rokom, s výpadkom príjmu. Výpadok príjmu tohto roku je predpokladaný na 2,44 % HDP, čo tiež zvyšuje teda deficit. Keď ste tu rozprávali o tom, že akú sekeru tu ideme zaťať, takže 3 % HDP dofinancovanie – ja neviem, jak to nazvať – proste hriechov starej vlády. Potom 2,44 % sú dofinancovanie alebo teda pokles príjmu. A teraz tu budem čítať ďalšie výdavky, ktoré súviseli s krytím a podanou pomocnou rukou v rámci korony. Boli výdavky Sociálnej poisťovne súvisiace s koronou a tie boli vo výške 530 mil. eur. Potom nemocenské dávky, či už pandemická PN, alebo pandemické ošetrovné, oboje vo výške 323 mil. eur. Potom dávky v nezamestnanosti vo výške 207 mil. eur. Potom projekt Prvá pomoc, ktorá bola celkovo vo výške rozpočtovaná na 980 mil., ale vieme, že časť z toho bude refundovaná z európskych peňazí. Taktiež doplnenie a tvorba hmotných rezerv a mobilizačných rezerv, 112 mil. eur. Potom rôzne pracovné odevy, obuv, pracovné pomôcky v hospodárskej mobilizácii, rádovo 50 mil. eur. Krytie výpadku príjmu samospráv formou pôžičiek, rádovo 150 mil. eur. Vtedy sme tam vložili aj rezervu na COVID na 150 mil. eur. Kompenzácie zamestnancov v prvej línii, to bolo tých 77 mil. eur. Výpadok tržieb ŽSR a nejaké ďalšie položky, toto spolu činí ďalších 4,3 % HDP. Samozrejme, opäť spomeniem teda to, čo ste v rozpočte minulý rok nenašli, ten 13. dôchodok, lebo neboli na to vyčlenené peniaze, takže na to sme peniaze my vyčlenili, lebo sme tento, tento záväzok naplnili. Taktiež, ako viete, oznamoval som, myslím, že minulý týždeň na tlačovej besede dofinancovanie vlastne toho elektrošoku, čiže zlej regulácie, zlej cenotvorby, ktoré by sa dotklo tento rok obyvateľov, všetkých obyvateľov aj firiem. A celý tento nedoplatok na TPS je vo výške 162 mil. eur za rok 2018, ktorý sa prenáša s dvojročným odstupom t+2 a tento rok by musel byť prenesený do ceny, to sme nechceli, aby sa to dotklo ľudí ani firiem, lebo však sú ťažko skúšané, takže 162 mil. bola ďalšia pomoc štátu. No a, samozrejme, opatrenia na trhu práce, ďalšie desiatky miliónov na to, aby sme utlmili nárast nezamestnanosti, čo sa, myslím, že veľmi darí a som rád, že nezamestnanosť nám nestúpa napriek tomu, že je taký ťažký rok recesie. No a potom sú tu, samozrejme, sú tu, samozrejme, ďalšie veci, ktoré, ktorými nemôže, sú to ako keby taký vis maior alebo makro, a tie sú vo výške 1,7 % HDP. Toto tvorí deficit tohto roku. Tak aby ste videli, všetky čísla som vám odkryl, aspoň môžete vidieť, čo teda to spôsobilo. Ale poďme sa pozrieť aj na budúci ročný rozpočet, lebo aj o tom rokujeme, hlavne o tom rokujeme. Aj tam teda bol plánovaný, vládou pôvodne plánovaný bol deficit 792 mil. eur, čiže 0,77 % HDP, deficit podotýkam, kde iné krajiny, a to ešte bolo plánované v čase, kedy sme netušili o korone, resp. mohli sme ju pozorovať možno v Číne, ale to bolo v čase, kedy ostatné krajiny už roky mali buď vyrovnané hospodárenie, alebo prebytkové. To sú fakty, nič nevymýšľam, a Slovensko malo plánovaný deficit 0,77. Nedáva to logiku, prečo práve Slovensko musí mať deficit 0,77 tam, kde iné krajiny si plánovali prebytkové rozpočty, ale okej. Lenže tých 0,77 nebolo opäť skutočné číslo, tak ako som hovoril, že keď sme mali, keď vláda si napísala polpercentný, ale v skutočnosti by to bol trojpercentný, tak aj tu vám teraz prečítam čísla, ktoré museli sme do rozpočtu vložiť, lebo boli nekryté, ale vy ich neviete vypnúť. Dofinancovanie potrieb rezortov. Viete, to je práve o tom, že keď chcete urobiť dobré čísla, aj ja keby som chcel byť za chutného ako minister financií, tak poviem, zaväzujem teraz tomuto rezortu 200 mil., tomuto 300 a môžeš sa aj zblázniť, ja ti ich zaviažem. A on by sa teda tváril, že teda bude s tým pracovať, ale potom v septembri by mi zaklopal a povedal, vieš čo, tak nič, ideme do exekúcie celý rezort, lebo nemáme ani na platy, nemáme ani na elektriku, ani na nič proste, lebo to, čo si nám dal, si nám dal na deväť mesiacov, si sa chcel tváriť, ale dobehlo ťa to. To sa proste takto robiť nedá. A vláda nerobila žiadne kroky na to, aby reformovala tie rezorty, aby zefektívnila tie rezorty. Nie, ona len akože zaviazala, aby mohla napísať číselko, lebo číselko, papier znesie veľa. Takže sme museli dofinancovať rezorty, potreby rezortov o 200 mil. eur. Boli nadhodnotené príjmy opäť o 40 mil., iné ako daňové príjmy. Potom boli urobené uznesenia vlády, my sme tie uznesenia vlády zdedili vo výške 60 mil. eur, ku ktorým vláda nemala potrebu napísať ich do rozpočtu, lebo však by im kazili, kazila čísla deficitu. Potom bolo tu rozhodnutie úhrad a straty pre ZSSK. Pravidelne ZSSK má stratu a vláda ju uhrádza. To je niečo, čo musíme reformovať a odstrániť. Rekonštrukcia a modernizácia či už Spišského hradu, alebo, ako sme hovorili, Slovenskej národnej galérie a tak ďalej, to sú také tie evergreeny, o ktorých vláda veľa hovorila a nič nerobila, my sme na to financie vyhradili. Takisto odplaty za D4, R7 sme museli dofinancovať, pretože tá stavba sa stavia a je potrebné, aby bola dokončená, je očakávaná, takže to sú veci, kde tie peniaze proste museli ísť. Takisto teda dofinancovanie toho 13. dôchodku aj na budúci rok, lebo to je každoročná platba, keďže nebol v roku 2019 zložený na rok 2020, nebol ani na rok 2021, vložili sme ho tam. Poistenie, opäť ten účtovnícky trik s výdavkami Sociálnej poisťovne, správneho fondu. To číslo sme museli doplniť, 241 – výdavky poistenia, správny fond – 93 mil. Nech sa páči, zvyšuje deficit automaticky. Opäť trik s Agentúrou pre núdzové zásoby ropy a ropných výdavkov, aj tam sme to museli napísať, lebo tie výdavky tu reálne sú, len ich niekto tam nechcel napísať, lebo si chcel vylepšiť číselko. Environmentálny fond, opäť z predaja emisných kvót, tak ako to oklamali v roku 2020, oklamali aj v roku 2021. My sme ho tam napísali, lebo vieme, že také číslo nebude, nadhodnotený príjem, čiže sme ho zreálnili. A výdavky samospráv, aj tam sme ich zreálnili, 400 mil. eur. Nech sa páči. A máte zrazu z 0,77-percentného deficitu, ktorý, k ktorému prirátate 2,2 %, to je to, čo som tu teraz prečítal, a ste opäť na trojpercentnom deficite. To je skutočný rozpočet, to sú skutočné čísla rozpočtu, ktoré, ktoré tu mali byť, čiže sme nezačínali my na nulovom, ale na trojpercentnom. Samozrejme, dali sme tam rezervu na COVID a zaviazali sme my na strane štátu výdavky, ktoré znižovali deficit, ale urobili sme opatrenia, ktorými sme vlastne opäť ľuďom dali, to je to, čo tu, prečo som aj povedal, že je to aj rozpočet záchrany, aj zodpovednosti, napríklad odstránili sme krivdu, ktorú tu opäť zanechala predchádzajúca vláda, a to bolo zníženie dane z motorových vozidiel, ktorú vyrokovala predchádzajúca vláda. My sme rokovali s dopravcami, ešte sme zvýšili vlastne celú tú sumu a tým pádom sme vyriešili túto krivdu, ktorú tu nechali po voľbách. Neschválili v parlamente, hoci mohli, lebo však keď vedeli schváliť 13. dôchodky, tak dopravcovia im za to nestáli, lebo tam zrejme nebol volebný výsledok, ktorý by to ovplyvnil ako volebný výsledok. Rozhodli sme sa dofinancovať zdravotnícke zariadenia vo výške 125 mil. eur. O zdravotníctve ani nemusím hovoriť, pretože som hovoril už veľa. To je v takých troskách, že to budeme budovať ešte roky. Taktiež sme podporili regionálne školstvo, podporili sme výchovu a vzdelávanie detí v materských školách. Zvýšili sme balík na údržbu ciest I. triedy, to som hovoril aj v úvodnom slove, o 60 mil., lebo si myslím, že to je dôležité, na toto peniaze dať. Taktiež sme dali, zvýšili príspevok na opatrovanie, podpora sociálnych služieb, zavedenie tehotenského a taktiež sme odstránili ďalšiu krivdu, skorší odchod do dôchodku pre matky s deťmi, za každé dieťa pol roka, čo neboli malé opatrenia, 100 mil., 40 mil., 20 mil., 30 mil. a tak ďalej. No a, samozrejme, teda pokles príjmov budúci rok je prognózovaný o 2,2 mld. eur a ďalšie výdavky rozpočtu, ktoré môžete nájsť, čo zvyšuje ten samotný deficit budúcoročný, sú napríklad teda sociálna inklúzia, je tam kompenzácia sociálnych dôsledkov ŤZP, podpora rodiny, je tam pomoc v hmotnej núdzi, navýšenie výdavkov a tak ďalej. A, samozrejme, museli sme zvýšiť aj rezervu na korekcie. Toto všetko sa skrýva za budúcoročným deficitom. Pre všetkých vás, ktorí ste tu hovorili teda o deficite, tak som vám chcel dať konkrétne čísla, aby ste vedeli, o čom hovoríte, aby ste nemuseli tu možno len tak do vetra dávať nejakú emóciu bez toho, aby ste vedeli, čo je za tými číslami. Chcem však ešte krátko zareagovať teda na rečníkov, ktorí tu boli. A možno pán Mazurek, vidím, že tu už nie je, odišiel. Ale asi by som odporučil pánovi Mazurekovi, aby sa porozprával s pánom Beluským, lebo je vidieť aj z jeho vystúpenia, že rozpočtu rozumie, rozpočtovej zodpovednosti veľmi dobre rozumie. Nakoniec, odrážala to aj jeho reč v parlamente, kde veľmi, myslím si, že korektne a zodpovedne hovoril aj o výške dlhu a o nebezpečenstve výšky dlhu a podobne. Rozumie aj číslam, kde by bolo dobré, keby teda pán Mazurek sa porozprával s pánom Beluským a mu vysvetlil trošku čísla z rozpočtu, lebo pán Mazurek do toho dáva veľa emócie, ale, ale je vidieť, že tie čísla, že im nerozumie. Teraz ešte krátko k pánovi Tomášovi, teda už som sa pár vecí dotkol, ale tak sa bavím opäť. Ako, pán Tomáš, vy ste človek, ktorý komunikáciu má zvládnutú veľmi dobre. Viete žonglovať s, by som povedal, s číslami tak, aby ste ich nasvietili, aby ste možno ani až tak neklamali, ale zase pravdu tiež nepoviete. A keď sa bavíme o tých obedoch zadarmo, áno, to sa budeme asi prieť najbližších 20 rokov. Inak ešte jednu vec, teda keď už ste spomenuli, myslím, že vy aj pán Blaha to spomenul, že dokedy tu my budeme rozprávať o Robertovi Ficovi. No, predpokladám, že budeme ešte dlho, dlho budeme ešte rozprávať. Ale neviem, či ho pretromfneme, pretože o Ivete Radičovej teda rozpráva veľmi dlho a o predchádzajúcich vládach tiež, takže asi, asi sa mu, asi ho nedobehneme. Ale teda keď chcete vedieť, koľko budeme, ešte dlho budeme spomínať, pretože naozaj toto, čo som spomenul, sú tak veľké sumy, ktoré ste tu zanechali, takže to ešte budeme dlho. No ale pri tých obedoch zadarmo. No tak to je tak krásne povedané, že tuto 510-tisíc detí a teraz iba, myslím, že 70-tisíc detí a čo tí ostatní a podobne. Viete, obedy zadarmo, ja som to tu povedal a poviem to opäť veľmi, znovu, pravdivo, obedy zadarmo nikdy zadarmo neboli, neboli, stáli viac. Platil rodič, platil aj štát. Takže to len aby sme tu dali veci do správneho kontextu, aby sme ich pravdivo pomenovali. Už som sa vyjadroval k tomu, prečo nebol rozpočet prerokovaný na tripartite. A jednoznačne som to vysvetlil a vyjadril aj tým, že viete, keď na to, aby ste mohli o nich s niekým rokovať, na to potrebujete dvoch. A keď niekto bojkotuje tie rokovania, tak musíte to len rešpektovať. A, žiaľ, toto je realita, prečo nebolo možné prerokovať rozpočet. Ale ja som nemohol riskovať to, že by som nedodal rozpočet v zákonných termínoch či už na vládu a potom z vlády do parlamentu. Takže nemohli sme ostať rukojemníkmi práve toho sporu odborov voči pánovi ministrovi práce. Ďalej, tak sa mi opäť, tá štatistika Medzinárodného menového fondu, kde hovoríte, že sme druhá najhoršia krajina, ale vy to veľmi dobre viete, že táto štatistika hovorila o deklarovanej pomoci, nie o skutočnej pomoci. A my krásne, ja som, viete čo, ja som rád, že sme skončili na takom rebríčku, lebo keď si na ten rebríček správne pozriete, tak sa pozriete a vy zistíte, že sme vlastne vláda, ktorá plní svoje sľuby a nepreháňa vo svojich sľuboch. To, čo povie, to spraví a tak to aj bolo. My sme nemali veľké, veľké, silácke reči o tom, my sme povedali, pozrite sa, takúto pomoc dáme. Ja som rád, že aj vlastne tú druhú, aj prvú, aj druhú vlnu zvládame aj vďaka tomu, že náš priemysel funguje veľmi dobre a funguje aj kvôli tomu, že ľudia sú zdraví, že ľudia môžu chodiť do práce. To je veľmi dôležité, pretože niektoré krajiny práve kvôli tomu, že nemali zdravú pracovnú silu, museli svoje prevádzky niektoré firmy povypínať a tým pádom neboli takí spoľahliví partneri. Toto o Slovensku nie je pravda, čiže Slovensko aj vďaka tomu má veľmi dobré výsledky. Preto sme oproti prepadu HDP v druhom kvartáli o 12,1 % zaznamenali v treťom kvartáli 11,7 nárast, čiže sme sa vrátili späť. Ale budem pomaly končiť, aby som dal ešte slovo pánovi predsedovi výboru. Ale tým chcem len povedať, jednu vec ste povedali pravdivú, a ste tak povedali, že my sme socialisti. Áno, socialisti toho predrevolučného typu, to boli tí socialisti, čo nám tu 40 rokov vládli. Presne to ste konečne povedali pravdu a všetci vieme, čo si máme pod tým predstaviť, lebo sme to tu zažili. Takže týmto asi ukončím tento svoj vstup a ďalším, ďalším rečníkom sa budem venovať, keď budú v sále, snáď budúci týždeň. Ďakujem veľmi pekne, skončil som.